b'\n_START_ARTICLE_\nMiunchenas\n_START_SECTION_\nIstorija\n_START_PARAGRAPH_\nGyvenviet\xc4\x97 \xc5\xbeinoma nuo VIII am\xc5\xbeiaus, miestas nuo 1158\xc2\xa0m. 1175\xc2\xa0m. Miunchenas gavo miesto teises. Nuo XIII a. iki 1918\xc2\xa0m. buvo Bavarijos kunigaik\xc5\xa1\xc4\x8di\xc5\xb3 Wittelsbach\xc5\xb3 sostin\xc4\x97 ir rezidencija. Nuo 1506\xc2\xa0m. visos Bavarijos sostin\xc4\x97. Labai nukent\xc4\x97jo per Trisde\xc5\xa1imties met\xc5\xb3 kar\xc4\x85. 1634\xe2\x80\x931635\xc2\xa0m. nuo maro i\xc5\xa1mir\xc4\x97 apie tre\xc4\x8ddalis miesto gyventoj\xc5\xb3. Spar\xc4\x8diausiai pl\xc4\x97t\xc4\x97si XIX am\xc5\xbeiuje, ypa\xc4\x8d 1839\xc2\xa0m. nutiesus gele\xc5\xbeinkel\xc4\xaf ir prad\xc4\x97jus kurtis pramon\xc4\x97s \xc4\xafmon\xc4\x97ms. 1923\xc2\xa0m. Miunchene \xc4\xafvyko vadinamasis Alaus pu\xc4\x8das. 1938\xc2\xa0m. Miunchene pasira\xc5\xa1yta Miuncheno sutartis, pagal kuri\xc4\x85 \xc4\x8cekoslovakija tur\xc4\x97jo iki 1938\xc2\xa0m. spalio 10 d. perduoti Vokietijai vis\xc4\x85 Sudet\xc5\xb3 srit\xc4\xaf, per tris m\xc4\x97nesius kai kurias savo teritorijas atiduoti Lenkijai ir Vengrijai. Per Antr\xc4\x85j\xc4\xaf pasaulin\xc4\xaf kar\xc4\x85 labai subombarduotas, pokario metais daugelis pastat\xc5\xb3 restauruota._NEWLINE_2007\xc2\xa0m. Miunchene surengti MTV Europos muzikos apdovanojimai 2007.\n_START_SECTION_\nPramon\xc4\x97\n_START_PARAGRAPH_\nMiunchene \xc4\xafsik\xc5\xabrusios pagrindin\xc4\x97s koncern\xc5\xb3 BMW, Allianz, MAN, Siemens, Linde b\xc5\xabstin\xc4\x97s. Svarbiausios mieste pramon\xc4\x97s \xc5\xa1akos\xc2\xa0\xe2\x80\x93 elektronikos ir elektrotechnikos, ma\xc5\xa1in\xc5\xb3 ir transporto priemoni\xc5\xb3, tiksli\xc5\xb3j\xc5\xb3 ir optini\xc5\xb3 prietais\xc5\xb3 gamyba. Miunchenas ir apylink\xc4\x97s \xe2\x80\x93 Vokietijos informacini\xc5\xb3 technologij\xc5\xb3 \xc4\xafmoni\xc5\xb3 centras, dar vadinamas Izaro sl\xc4\x97niu. Miunchene taip pat veikia poligrafijos, maisto, chemijos, tekstil\xc4\x97s, aviacijos, telekomunikacij\xc5\xb3 technikos pramon\xc4\x97s \xc4\xafmon\xc4\x97s. Tarptautinis kongres\xc5\xb3 ir parod\xc5\xb3 centras.\n_START_SECTION_\nArchitekt\xc5\xabra\n_START_PARAGRAPH_\nSeniausi i\xc5\xa1lik\xc4\x99 pastatai\xc2\xa0\xe2\x80\x93 treji XV a. miesto vartai ir senoji (1480\xc2\xa0m.) rotu\xc5\xa1\xc4\x97. I\xc5\xa1liko ir naujoji (1867\xe2\x80\x931908\xc2\xa0m.) miesto rotu\xc5\xa1\xc4\x97. Miesto senamiestyje gausu ba\xc5\xbeny\xc4\x8di\xc5\xb3\xc2\xa0\xe2\x80\x93 v\xc4\x97lyvosios gotikos Dievo motinos katedra, \xc5\xa0v. Petro, \xc5\xa0v. Dvasios, \xc5\xa0v. arkangelo Mykolo ba\xc5\xbeny\xc4\x8dios. Mieste gausu renesanso ir baroko r\xc5\xabm\xc5\xb3 ansambli\xc5\xb3. 1901\xc2\xa0m. jugendo stiliumi pastatyti Operos r\xc5\xabmai. Veikia dvi \xc4\xafsp\xc5\xabdingos paveiksl\xc5\xb3 galerijos\xc2\xa0\xe2\x80\x93 Senoji (1836\xc2\xa0m.) ir Naujoji (1981\xc2\xa0m.) Miuncheno pinakotekos.\n_START_SECTION_\nRy\xc5\xa1iai su Lietuva\n_START_PARAGRAPH_\nRy\xc5\xa1iai su Lietuva labai seni, apie k\xc4\x85 byloja i\xc5\xa1lik\xc4\x99 Vy\xc4\x8dio atvaizdai ant miesto pastat\xc5\xb3. Teatin\xc5\xb3 ba\xc5\xbeny\xc4\x8dios (vok. Theatinkirche) fasade Odeono aik\xc5\xa1t\xc4\x97je (vok. Odeonplatz) pritvirtintas plafonas su bavarie\xc4\x8di\xc5\xb3 Wittelsbach\xc5\xb3 herbais, o de\xc5\xa1in\xc4\x97je\xc2\xa0\xe2\x80\x93 lenk\xc5\xb3 Erelis ir lietuvi\xc5\xb3 Vytis. Plafon\xc4\x85 vainikuoja Bavarijos valdovo Maksimiljano III Juozapo, kuris buvo ATR karaliaus Jono Sabieskio an\xc5\xabkas, kar\xc5\xabna._NEWLINE_Abiej\xc5\xb3 Taut\xc5\xb3 Respublikos herbai stebimi ir ant Senojo Rezidencinio teatro (vok.  Altes Rezidenztheater), taip pat Nimpfenburgo r\xc5\xabm\xc5\xb3 (vok. Nymphenburg) liturgin\xc4\x97je dalyje. Pastarajoje Bavarijos valdov\xc5\xb3 vasaros rezidencijoje kabo ir Jono Sobieskio dukters Teres\xc4\x97s Kunegundos (1676\xe2\x80\x931730), kuri buvo i\xc5\xa1tek\xc4\x97jusi u\xc5\xbe elektoriaus Maksimiliano II. Ji mir\xc4\x97 1730\xc2\xa0m. Venecijoje, palaidota Miuncheno Taetin\xc5\xb3 ba\xc5\xbeny\xc4\x8dios kriptoje._NEWLINE_Nema\xc5\xbeai eksponat\xc5\xb3, susijusi\xc5\xb3 su Lietuva, turi sukaup\xc4\x99s Rezidencijos muziejus (vok. Residenzmuseum), esantis Odeono aik\xc5\xa1t\xc4\x97je. Tai Lietuvos glob\xc4\x97jo ir kunigaik\xc5\xa1\xc4\x8dio \xc5\xa1v. Kazimiero biustas, taip pat daugyb\xc4\x97 prabangos daikt\xc5\xb3 i\xc5\xa1 bendros Lietuvos-Lenkijos valstyb\xc4\x97s, patekusi\xc5\xb3 \xc4\xaf Miunchen\xc4\x85. Tai \xc5\xbdygimanto Vazos dukters Onos Kotrynos Konstancijos ir Friedricho Augusto II dukters Onos Marijos Sofijos krai\xc4\x8dio dalys.  Rezidencijos muziejuje esantys \xc4\x85sotis ir dubuo su LDK ir Lenkijos karaliaus \xc5\xbdygimanto Vazos herbu (pagaminti apie 1600 metus Milane (?)) 2009\xc2\xa0m. buvo eksponuojamas Vilniaus Taikomosios dail\xc4\x97s muziejuje. Lankytojams Vilniuje buvo parodytas ir arasas\xc2\xa0\xe2\x80\x93 austinis gobelenas su auks\xc4\x8diau min\xc4\x97tos Onos Kotrynos Konstancijos herbu (Briuselis, 1630\xe2\x80\x931640). _NEWLINE_Miunchene nuo seno studijavo daug lietuvi\xc5\xb3. XIX a. \xc4\x8dia mok\xc4\x97si ra\xc5\xa1ytojas kunigas Antanas Baranauskas, archeologas Tadas Daugirdas, skulptorius Antanas Jucaitis, XX a. prad\xc5\xbeioje\xc2\xa0\xe2\x80\x93 tapytojai Mstislavas Dobu\xc5\xbeinskis, Petras Kalpokas, ekonomistas Vladas Jurgutis, po Pirmojo pasaulinio karo\xc2\xa0\xe2\x80\x93 ra\xc5\xa1ytojai Vincas Mykolaitis-Putinas, Balys Sruoga, dailininkai Vladas Eidukevi\xc4\x8dius, Antanas \xc5\xbdmuidzinavi\xc4\x8dius, kalbininkas Kazimieras Alminas, kunigas Juozapas \xc4\x8cep\xc4\x97nas, po Antrojo pasaulinio karo\xc2\xa0\xe2\x80\x93 Vincas Bartusevi\xc4\x8dius, Ligija Bieliukien\xc4\x97 ir kt._NEWLINE_1922\xc2\xa0m. Miunchene veik\xc4\x97 lietuvi\xc5\xb3 ateitinink\xc5\xb3 kuopa. Po Antrojo pasaulinio karo lietuvi\xc5\xb3 \xc4\x8dia gyveno keli t\xc5\xabkstan\xc4\x8diai. 1947\xc2\xa0m. mokslo metus Miuncheno auk\xc5\xa1tosiose mokyklose prad\xc4\x97jo 324 lietuviai studentai. Tarp d\xc4\x97stytoj\xc5\xb3 irgi buvo lietuvi\xc5\xb3\xc2\xa0\xe2\x80\x93 in\xc5\xbeinierius Jurgis Gimbutas, architektas Vytautas Landsbergis-\xc5\xbdemkalnis. \xc4\x8cia prad\xc4\x97jo veikti lietuvi\xc5\xa1kos mokyklos, veik\xc4\x97 chorai, \xc5\xa1oki\xc5\xb3 rateliai. 1945\xe2\x80\x931949\xc2\xa0m. Miunchene i\xc5\xa1leistos 48 lietuvi\xc5\xa1kos knygos. \xc4\x96jo daug periodin\xc4\x97s spaudos\xc2\xa0\xe2\x80\x93 \xe2\x80\x9eAidai\xe2\x80\x9c, \xe2\x80\x9eM\xc5\xabs\xc5\xb3 gyvenimas\xe2\x80\x9c, \xe2\x80\x9eNaujasis gyvenimas\xe2\x80\x9c, \xe2\x80\x9eSandora\xe2\x80\x9c, \xe2\x80\x9eSporto \xc5\xbeinios\xe2\x80\x9c. I\xc5\xa1 Miuncheno buvo transliuojamos \xe2\x80\x9eAmerikos balso\xe2\x80\x9c ir \xe2\x80\x9eLaisv\xc4\x97s radijo\xe2\x80\x9c laidos lietuvi\xc5\xb3 kalba. Dabar \xc4\x8dia atkurta \xc5\xa1e\xc5\xa1tadienin\xc4\x97 lietuvi\xc5\xb3 mokykla.'